TAE บวกสวนตลาด แรงสุดในรอบปีครึ่ง ปักธงรายได้ปีนี้โตแกร่ง
TAE บวกสวนตลาด แรงสุดในรอบปีครึ่ง ปักธงรายได้ปีนี้โตแกร่ง ล่าสุด ณ เวลา 10.19 น. ราคาอยู่ที่ 3.58 บาท บวก 0.16 บาท หรือ 4.68% สูงสุดที่ 3.62 บาท ต่ำสุดที่ 3.48 บาท มูลค่าซื้อขายที่ 85.46 ล้านบาท
20 ม.ค. 2560

ผู้สื่อข่าวรายงานว่า ราคาหุ้นบริษัท ไทย อะโกร เอ็นเนอร์ยี่ จำกัด (มหาชน) หรือTAEณ เวลา 10.19น. ราคาอยู่ที่ 3.58 บาท บวก 0.16 บาท หรือ 4.68% สูงสุดที่ 3.62 บาท ต่ำสุดที่ 3.48 บาท มูลค่าซื้อขายที่ 85.46 ล้านบาท ขณะที่ดัชนีตลาดหุ้นไทยโดยรวมลบ 0.03% โดยราคาหุ้น TAE ปรับตัวขึ้นแรงสุดในรอบ 1 ปี 6 เดือน นับตั้งแต่ราคาหุ้นอยู่ที่ระดับ 3.60 บาท ณ วันที่ 20 ก.ค.58

นายสมชาย โล่ห์วิสุทธิ์ ประธานเจ้าหน้าที่บริหาร บริษัทไทย อะโกร เอ็นเนอร์ยี่ จำกัด (มหาชน) หรือ TAE เปิดเผยว่า แนวโน้มผลการดำเนินงานงานในปี 59 บริษัทจะพยายามทำกำไรให้ได้ใกล้เคียงกับปีก่อนที่ 244.27 ล้านบาท ถึงแม้ 9 เดือนแรกปีนี้จะมีกำไรสุทธิเพียง 168.5 ล้านบาท ลดลง 21.7% จากช่วงเดียวกันของปีก่อน แม้จะมียอดขายจะยังอยู่ระดับสูงแต่มาร์จิ้นลดลง ส่วนหนึ่งเป็นเพราะราคาน้ำมันในตลาดโลกที่อยู่ในระดับต่ำกดดันให้ราคาเอทานอลปรับลดลงตามไปด้วย
ทั้งนี้ บริษัทตั้งเป้าหมายรายได้รวมในปี 60 จะเติบโต 5-6% จากราว 2,500 ล้านบาทปีนี้ ตามปริมาณการผลิตเอทานอลที่คาดว่าจะเพิ่มขึ้นเป็น 120 ล้านลิตร จากปีนี้ที่ราว 107 ล้านลิตร แต่ในด้านราคาขายอาจจะยังต่ำตามทิศทางราคาน้ำมันที่ยังไม่ได้ปรับตัวสูงขึ้นมากนัก